DAHR Generalforsamling 2005 
Referat

1. Valg af dirigent

Armin Geertz blev valgt som dirigent. 

2. Valg af referent 

Peter Westh blev valgt som referent

3. Godkendelse af dagsorden 

Dagsordenen blev godkendt.

4. Formandens beretning 

Konstitueret formand Marianne Qvortrup Fibiger aflagde beretning. Dog overlod hun beretningens internationale del til tidligere formand Tim Jensen, nu generalsekretær i IAHR.

Beretningen blev godkendt.

Per Bilde tilkendegav, at han savnede mere information om udviklingen på de tre nationale, religionsvidenskabelige afdelinger, evt. i form af et fast dagsordenpunkt ved fremtidige generalforsamlinger. 

Marianne Qvortrup Fibiger kunne ikke se noget i vejen for at indføre et sådant dagsordenpunkt fremover. 

5. Den ny hjemmeside samt hverve- og informationsmateriale

Peter Westh præsenterede den nye version af www.dahr.dk, og fremlagde en foreløbig skitse til en hverve- og informationspjece.

Der var generel tilfredshed med hjemmesiden. 

Tim Jensen udtrykte ønske om, at IAHR blev gjort mere synlig på hjemmesiden. 

Desuden efterlyste Tim Jensen en publikationsliste, et ønske der var bred enighed om. 

Hertil svarede Peter Westh, at en publikationsoversigt baseret på frivillig indrapportering havde vist sig ikke at fungere, og at universiteternes publikationslister er af meget svingende kvalitet og tilgængelighed. Det mest hensigtsmæssige ville uden tvivl være en samlet, emneinddelt bibliografi, men det er næppe praktisk muligt. Han lovede at arbejde videre med sagen. 

Dernæst rejste Peter Westh på bestyrelsens vegne spørgsmålet, om det ville være acceptabelt med en reklame i informationspjecen. Det er ikke billigt at trykke små oplag, og det ville være en måde at finansiere det på.

Tim Jensen mente, at det var en glidebane. Hvem skulle i givet fald have lov at reklamere? Måtte folkekirken reklamere?

Mikael Rothstein spurgte om der vitterlig var behov for en forkromet, professionelt trykt pjece. DAHR har hidtil hvervet medlemmer ved mund-til-øre metoden, og i den sammenhæng er en fotokopieret pjece fuldt tilstrækkeligt.  

Marianne Qvortrup Fibiger præciserede, at der ville være tale om en fast sponsoraftale, ikke om en reklameplads i frit udbud.

Mikael Rothstein fremhævede forlaget Gyldendal, der skal udgive den projekterede Forskningshistorie, som en mulig sponsor – det ville være "ufarligt". 

Per Bilde foreslog at reklamere for DAHR i Religionslærerforeningen for Gymnasiet og HF's blad "Religion". Det ville ikke koste meget, og kunne nå ud til mange potentielle medlemmer.

6. Fremlæggelse af regnskab 

Ingrid Müller fremlagde regnskabet for 2003 og 2004. Det blev godkendt.

Jørgen Podemann Sørensen bemærkede, at Temenos vol. 41 er udkommet, men at det endnu ikke er distribueret til abonnenterne. Ingrid Müller lovede at rykke. 

Tim Jensen fortalte, at IAHR for øjeblikket overvejer at opkræve kontingent af EASR, ud over det kontingent man i forvejen opkræver fra de nationale selskaber. Han spurgte, hvordan man ville stille sig over for dette. 

Mikael Rothstein og Margit Warburg var positivt stemt over for det, hvis det skønnedes nødvendigt.

Mikael Aktor og Jørgen Podemann Sørensen mente begge, at det var en mærkelig, indirekte måde at opkræve penge på. Man burde i stedet øge kontingentet fra de nationale selskaber.

7. Fastsættelse af kontingent 
Bestyrelsens forslag om at ændre de ph.d.-studerendes status, så de fremover skal betale fuldt kontingent, blev vedtaget. Kontingentet forbliver 300 kr. årligt for ordinære medlemmer, og 150 for studerende.

8. Valg af medlemmer til bestyrelsen 
Valget foregik ved skriftlig afstemning. Der var udformet en stemmeseddel med navnene på de syv kandidater, hvor hvert stemmeberettiget medlem kunne angive deres foretrukne bestyrelsessammensætning med seks kryds.

Hans Jørgen Lundager Jensen spurgte om dette var en procedure bestyrelsen havde valgt specifikt til den aktuelle lejlighed, hvilket Marianne Qvortrup Fibiger bekræftede. 

Hans Jørgen Lundager Jensen spurgte dernæst om betingelserne for stemmesedlernes gyldighed.

Peter Westh præciserede at ligesom en blank stemme er gyldig, er stemmesedler med færre end seks kryds også gyldige. En stemmeseddel med syv kryds er derimod ugyldig. 

Tove Tybjerg spurgte om det ikke ville være naturligt, at den af de syv bestyrelseskandidater, der ikke blev valgt, fik mulighed for at stille op som suppleant. 

Heroverfor påpegede dirigenten at dette ikke ville være i overensstemmelse med DAHRs vedtægter, idet de dikterer at bestyrelsesvalg og suppleantvalg er to separate valghandlinger, og at kandidaterne til begge valg skal være meddelt bestyrelsen inden første oktober. 

På denne baggrund satte dirigenten valghandlingen i gang. Jens Peter Schjødt og Hans Jørgen Lundager Jensen talte stemmerne op. 

Stemmerne fordelte sig som følger:

Marianne C. Qvortrup Fibiger 	23 stemmer
Peter Westh			22 stemmer
Lene Kühle			21 stemmer
Olav Hammer		19 stemmer
Margit Warburg		19 stemmer
Mikael Rothstein		17 stemmer
Povl Götke			 8 stemmer

9. Valg af suppleanter til bestyrelsen 

Catharina Raudvere og Kate Østergaard blev valgt 

10. Valg af revisor og revisorsuppleant 

Else Marie Tolderlund blev valgt som selskabets revisor
Ingrid Müller blev valgt som revisorsuppleant

11. Eventuelt

Per Bilde foreslog, at man indførte en "præsentation af årets publikationer" på årsmødet.

Margit Warburg supplerede, at det simpelthen kunne foregå ved, at man medbragte publikationerne, som så kunne udstilles.

Tim Jensen anbefalede, at der fremover blev sat mere tid af til Generalforsamlingen. Der var mange emner og diskussioner, som kun kunne strejfes eller helt blev forbigået. Eksempelvis forskerskolerne, hvor han mente at DAHR med fordel kunne ytre sig.  

Endvidere mente han, at det var et demokratisk problem at lægge generalforsamlingen så tidligt om morgenen, idet det udelukkede medlemmer fra den anden side af sundet, der eventuelt ønskede at deltage i generalforsamlingen, uden at deltage i hele årsmødet.

Han fortsatte, at samarbejde på nationalt niveau er vigtigt, fordi de vil kunne hjælpe os til at undgå ødelæggende konkurrence de tre religionsvidenskabelige institutter imellem.

Mikael Rothstein erklærede sig enig og understregende, hvor vigtigt det er med møder på nationalt niveau. Han fandt imidlertid, at der var strukturelle og institutionelle forhold, der undertiden vanskeliggør samarbejde. Der er et modsætningsforhold mellem det kollegiale fællesskab, og så det forhold at vi er tilknyttet forskellige universiteter. Alle pladser i råd, nævn og udvalg under staten går eksempelvis til folk fra Århus.

Hans Jørgen Lundager Jensen replicerede, at dette kunne være en lang diskussion, som han ikke mente kunne tages nu. Han ønskede dog at understrege, at det var et vilkår, at institutionerne er på samme tid i en samarbejds- og i en konkurrencesituation, og at opgaven er at finde så god en balance som muligt imellem disse to lige uomgængelige vilkår.

Mikael Rothstein svarede, at det netop blot var det han ønskede at markere – han ønskede heller ikke at åbne hele diskussionen.

Margit Warburg anførte vedrørende forskerskolerne at skolen i Århus har ét år mere at løbe på, og at den i København har to. Fra nytår overgår formandskabet for den Københavnske forskerskole til Religionsvidenskab, så Erik Sand bliver formand. Hendes grundlæggende holdning var at to forskerskoler da er bedre end én rent økonomisk, men at der efter hendes vurdering kun er brug for én forskerskole. Hun forventede at Århus ville søge igen når bevillingen udløb, at de ville få afslag, og at de to forskerskoler derefter ville blive fusioneret. Hun mente ikke at det ville gøre nogen forskel, at DAHR ytrede sig desangående.

Per Bilde mente, at de 20 minutter, der i år var afsat til hver oplægsholder ved årsmødet, var alt for kort tid. Han ville foretrække færre oplægsholdere, til gengæld for mere tid til den enkelte, og til diskussionen. 

Marianne Qvortrup Fibiger rejste spørgsmålet, om DAHR bør holde årsmøde hvert år, eller om vi skal nøjes med hvert andet år, og om møderne skal være med eller uden overnatning. 

Mikael Rothstein var positivt stemt over for årlige møder med overnatning, men så økonomien som et problem. 

Tim Jensen anførte, at der før har været udtrykt ønske om møder hvert år, men at der ikke har været tilstrækkeligt med tilmeldinger når det kom til stykket. Han mente derfor at møder hvert andet år ville være det bedste.

Jens Peter Schiødt fandt det værdifuldt med årlige møder.  

Per Bilde mente, at spørgsmålet burde overlades til bestyrelsen.

Marianne Qvortrup Fibiger bad om en meningstilkendegivelse ved håndsoprækning. Der var stort flertal for årlige møder med overnatning. 

Dirigenten afsluttede generalforsamlingen med at takke Tim Jensen for hans mangeårige indsats som formand for DAHR og generalsekretær for EASR – og for at han nu bærer faklen videre som generalsekretær for IAHR. Han takkede også Ingrid Müller for sine mange år som kasserer. Til sidst takkede han den afgående bestyrelse for dens indsats, og den nye bestyrelse for dens villighed til at påtage sig opgaven for den kommende periode.

Den nye bestyrelse
Efter generalforsamlingen konstituerede den nye bestyrelse sig som følger:

Formand: 		Marianne Qvortrup Fibiger
Næstformand:	Olav Hammer
Sekretær:		Peter Westh
Kasserer:		Lene Kühle

Medlemmer uden 
portefølje:		Margit Warburg
			Mikael Rothstein